**РЕЦЕНЗИЯ**

на дисертационен труд на тема:

**Мениджмънт на образователните институции в Европейския съюз и критерии на развитие: Сравнителен макро-икономически анализ**

За присъждане на образователната и научна степен „Доктор“

Професионално направление 1.2. Педагогика (Предучилищна педагогика)

**Автор: Димитриос Гакупулус,**

редовен докторант с обучение на английски езикq

Димитриос Гакупулус е роден в Р Гърция през 1986 г. Завършва висшето си образование през 2008 г. в Аристотелския университет в гр. Солун, в бакалавърска специалност за финансови изследвания. През 2011 г. придобива образователна степен „магистър“ по специалност „Приложно счетоводство и одит“ в Университета на Македония. В периода от 2011 г. до 2013 г. Димитриос Гакупулус се обучава в магистърска програма в Аристотелския университет, гр. Солун и придобива магистърска степен по „Мениджмънт и информатика“. От 2015 г. той е редовен докторант в катедра „Предучилищна и медийна педагогика“ във ФНПП на СУ „Св. Кл. Охридски“, като през 2018 г. е отчислен с право на защита и е насочен към такава след обсъждане на труда в обучаващото звено.

От 2010 г. до настоящия момент с няколко промени на работното място, Димитриос Гакупулус работи като счетоводител и като одитор.

Димитриос Гакупулус има достатъчно високо ниво на владеене на английски език и на компютърни технологии за осъществяване на успешно обучение в университетска докторска програма.

Димитриос Гакупулус притежава добри комуникационни и организационни умения за екипна работа, както и отлични умения за контакт със служители, клиенти, доставчици.

Научните интереси на Димитриос Гакупулус са насочени основно по тематиката на дисертационния труд. В конкретика те са демонстрирани и в неговите публикации и са свързани с: методите и критериите, които се прилагат в публичната администрация в страните-членки на Европейския съюз; механизмите за финансиране на училища в държавите-членки на Европейския съюз и пр.

Дисертационният труд е в обем от 175 страници основен текст. Той е структуриран в увод, три глави, изводи и заключение и библиография. Литературните източници са представени чрез 123 броя публикации на латиница.

**Темата** на дисертационния труд е актуална и е ориентирана към сравнително проучване на проблема за макроикономическите параметри и финансиране на образованието в контекста на неговото управление, в страните членки на Европейския съюз.

В **„Увод“-**асе анонсират някои отзначимите аспекти на проучваната тематика с акцент върху известните механизми за финансиране на образователните институции/училищата, като се дискутира ефективността на тези, които се основават на демонстрираните резултати при обучението на учениците.

В **първа глава „Теоретичен анализ на мениджмънта на образователните институции в Европейския съюз и критерии на развитие“** на теоретично равнище се прави обстоен анализ на образователните системи на страните-членки в Европейския съюз в конкретика и като цяло. Фокусът е насочен към изясняване и опит за сравняване на основните общи и специфични национални параметри в областта на особено значима обществена сфера каквато е образованието.

Акцентът тук се поставя върху представянето и сравняването на брутния вътрешен продукт (БВП) на държавите-членки и установяване на актуалния за годината на изследването дял от него, който се предоставя на сферата на образованието.

Съществена част от проучването е свързана със сравняването на постиженията на учениците в страните-членки на ЕС, както и установяването на корелация между резултатите от PISA теста, брутния вътрешен продукт на всяка от държавите-членки на Европейския съюз и дела от него, като предвидени държавни разходи за образование.

Във **втора глава „Организация на изследването“** са представени различите компоненти на **програмната ориентация на изследването** и основно, изследователските параметри на дисертационния труд. Тук се акцентира върху избраната методология за неговото осъществяване. По отношение на нейните концептуални и технологичните характеристики могат да се отбележат следните аспекти**:**

* Формулираната **цел** успешно ориентира изследването към аналитичното разкриване на връзки и закономерности, свързани с установяване и прецизиране на начините за усъвършенстване на мениджмънта на образованието в Европейския съюз и извеждане на ефективни критерии в това отношение.
* Научното предположение във формулираната **хипотеза** произтича от целта на изследването и насочва към проучване на зависимости на две равнища: между високите стойности на брутния вътрешен продукт на страните-членки на Европейския съюз и високите качествени параметри на управлението на образованието и институциите в него; високите оценки на учениците по PISA и големия дял на разходите за образование от брутния вътрешен продукт на отделните страни.
* Избран е **подходящ инструментариум** за теоретичното и емпиричното изследване, адекватен на проблематиката на дисертационния труд. Основно са използвани няколко статистически метода, които са приложими за участниците в изследването - статистически пакет, който се състои от SPSS, t-тест, еднопосочен ANOVA, хи-квадрат измервания и други за обработка на получените емпирични данни и за установяване на основните показатели и закономерности, свързани с мениджмънта и финансирането на образователните институции. Формираната извадка от лица за участие в изследването е коректна като количествени и качествени характеристики.

В **трета глава „Анализ на резултатите“** аналитично и детайлно е представено емпиричното изследване, което се основава на обобщеното мнение на директори на образователни институции от избраните по определени критерии държави - Германия и Швеция. В първата част се обсъждат демографските данни на участниците в изследването, а във втората се анализират техните отговори, свързани с мениджмънта на образователните институции.

Някои от аспектите на това изследване са по посока гарантиране на: разбирането и прилагането от учителите на инструкциите от ресорното министерство; продължаващата квалификация и професионално развитие на учителите; системен мониторинг и оценяване на процесите на учене и преподаване в образователната институция, предлагане на начини за тяхното усъвършенстване; възможности за повлияване върху решенията от по-високо административно ниво за образователната институция; взаимовръзката между резултатите от изпитите и развитието на учебната програма и пр.

Статистическият и съдържателен анализ на резултатите потвърждават формулираната хипотеза на изследването.

Получените емпирични данни успешно са прецизирани, обобщени и визуализирани в таблици – 35, диаграми – 19.

Като позитивни моменти в тази глава на дисертационния трудмогат да се посочат: коректността при представянето на изследователските данни; детайлно описание и анализ на конкретните изследователски процедури; съотнасянето на получените резултати към основните моменти в изследователската програма – хипотезата, целта и пр.

**Изводите и заключението** обобщават постиженията на дисертационния труд относно проучването и установяването на съществуващите политики и практики в страните от Европейския съюз, свързани с образователния мениджмънт като позиции в областта на образованието, резултати в академичните постижения на образованието, дял от брутния вътрешен продукт за образование. В синтезиран вариант се представят основните съдържателни параметри от проучването, потвърждаващи хипотезата на изследването.

Ценно е и това, че се споделя намерението на автора да продължи изследването във връзка с регистрираните тенденции в резултатите от проведеното проучване.

Освен изтъкнатите до тук **позитивни** акценти при представянето на дисертационния труд, могат да се определят и неговите **основни приноси**:

* Направен е успешен опит за представяне, анализ и сравнение на теоретичните съдържателни аспекти на обсъжданата проблематика. Акцентът в теоретико-концептуалното проучване е поставен върху обстойния преглед и разискването на актуалните образователни системи и образователния мениджмънт на всички държави-членки на ЕС, включително и техните критерии за развитие. Анализът се основава на установяване на връзката: повече финансови ресурси - по-добро управление на образованието - по-добри академични постижения - повече образователен успех и подобряване на развитието.
* Разработена е и е приложена собствена изследователска стратегия за установяване и оценяване на мениджмънта на образователните институции и критерии за неговото развитие.
* Установена е корелация между съдържателните параметри на изследването на две равнища, както и между всички компоненти в тях: висок БВП и доброто управление на образователните институции; оценките по PISA и разходите за образование като процент от БВП.
* Проучването притежава необходимите качества като концепция, изследователка стратегия и експериментални резултати, за да може да бъде използвано като отправна точка за разгръщане на изследванията в тази проблемна област.

**Въпроси и бележки:**

1. Как може да се обясни установеното, че няма пряка връзка между трите критерия: БВП, държавните разходи за образование като процент от БВП и PISA резултатите.
2. Каква е Вашата визия за постигане на по-добри образователни резултати като следствие от прилагането на по-добри политики и практики в областта на управление на образованието в РГърция?

Представената справка показва достатъчен брой публикации (2) – самостоятелни, които са свързани с проблематиката на дисертацията.

Авторефератът успешно отразява в необходимата пълнота и детайлност структурата и съдържанието на дисертацията. Процедурата съответства на изискванията на Закона за развитие на академичния състав в РБългария, както и Правилниците за неговото прилагане.

**В заключение,** посочените позитивни акценти и приносни моменти ми дават основание да дам изцяло **ПОЛОЖИТЕЛНА ОЦЕНКА** на дисертационния труд, както и своя положителен вот, и да предложа с убеденост на Научното жури да гласува положително за присъждане на образователната и научна степен „Доктор“ в професионално направление 1.2. Педагогика (Предучилищна педагогика) на **Димитриос Гакупулус**.

**София Рецензент: …………………………….. 02.09.2019 г. /проф. д-р Любослава Пенева/**